महिलाओं के लिए कहा जाता है कि आंसू उनका हथियार होते हैं, वो रोकर-धोकर अपनी हर बात मनवा लेती हैं, लेकिन ये पूरा सच नहीं है. बेशक, महिलाएं ज़्यादा भावुक होती हैं इसलिए उन्हें जल्दी रोना आ जाता है, लेकिन इसका ये मतलब कतई नहीं है कि पुरुष रोते ही नहीं हैं. महिलाओं की तरह पुरुष भी रोते हैं और कई बार फूट-फूटकर रोते हैं. आपने भी इमोशनल फिल्म देखते समय पुरुषों को रोते देखा होगा. भावनाएं सभी के लिए एक जैसी होती हैं इसलिए उन पर प्रतिक्रिया भी सभी की एक जैसी ही होती हैं. ये अलग बात है कि पहले पुरुषों के रोने पर उन्हें ताने दिए जाते थे कि क्या औरतों की तरह रो रहे हो, लेकिन ये सोच भी व़क्त के साथ बदल रही है. अब पुरुषों के रोने पर कोई उनका मज़ाक नहीं उड़ाता, बल्कि उनकी भावनाओं को समझने की कोशिश की जाती है.